Kegyelem nektek és békesség Istentől, a mi Atyánktól és az Úr Jézus Krisztustól! Ámen

Tit 1, 1-4
*Pál, Isten szolgája, Jézus Krisztusnak pedig apostola Isten választottaiért, hogy higgyenek, és megismerjék az igazságot az igazi kegyesség szerint az örök élet reménységére, amelyet Isten, aki nem hazudik, örök idők előtt megígért, igéjét pedig kijelentette a maga idejében az evangélium hirdetésével, amelyre megbízást kaptam a mi üdvözítő Istenünk rendeléséből. Titusznak, a közös hitben való igaz fiamnak: Kegyelem és békesség Istentől, a mi Atyánktól és Krisztus Jézustól, a mi Üdvözítőnktől.*

Az Úrnak szolgáló Gyülekezet!

Az első levél címzéseimet még általános iskolás alsós koromban írtam képeslapokra, de ezekben még édesanyám segített, ellenőrzött. Aztán emlékszem, hogy hetedikesként egy tábori jelentkezés kapcsán kerültem először olyan helyzetbe, hogy teljesen egyedül kellett egy borítékot megcímeznem. Szüleim korán reggel mentek el otthonról a boríték pedig épp kifogyott. A jelentkezési lapot és egy cetlin a címet otthon hagyták nekem azzal, hogy délelőtt intézzem el a közeli postán. Elmentem és vettem egy borítékot, ezzel nem is volt gond. De bizony a címzés szabályait hiába tanultam az iskolában, hiába csináltam már felügyelettel, jól emlékszem, hogy mennyire bizonytalan volt benne minden mozdulatom. Ezerszer átgondoltam, hogy a személy nevét, vagy a közösség nevét, esetleg mindkettőt írjam-e rá. A címet szintén nagyjából ennyiszer ellenőriztem le, hogy helyes-e és minden szám, minden betű tisztán olvasható-e, mire aztán nagy nehezen végül rábeszéltem magam, hogy jó lesz úgy és feladhatom a levelet.
Ma a levelek címzése már nem igazán okoz fejtörést, főleg, hogy az e-mail-ek miatt már sokkal kevesebbet is kell használnom. Megtorpanásaim azonban így is elő szoktak fordulni, mégpedig a megszólítások kapcsán. Persze van egy tiszteletteljes forma, de az internet íratlan szabályai és sokszor a másik oldal arctalansága miatt ezek igen-igen kérdőjelessé válnak néha. Kaptam már vissza negatív hangvételű levelet azért, mert ismeretlenül magázódva szólítottam meg egy nálam egyértelműen idősebb úriembert, azt írta, hogy „ne bizalmatlankodjak, mert ez az online térben nem szokás”. Így gyakran a megszólításkor tényleg elgondolkodom magamban még most is a vicces felvetés szavaival: *„Magázzalak, vagy tegezzem Önt?”*

Pál apostol láthatóan nincs ilyen gondban. Mai igeszakaszunk a Tituszhoz írt levél címzése: megszólítás és üdvözlés. Első olvasásra elég összetettnek tűnik ez a néhány soros megszólítás, de valahogy mégis karakteresen érződik rajta a személyesség is.
Nem véletlen ez, hiszen Pál nagyon jól ismeri Tituszt. Tanítványa, majd bizalmas munkatársa Titusz az apostolnak, aki most éppen Pál megbízásából Kréta szigetén tartózkodik.
Kréta ebben az időszakban egyetlen igehirdetőnek, egy gyülekezetépítőnek sem lett volna túl vonzó. A pünkösd után valószínűleg ide is eljutó evangélium eddigre már tévtanításokkal átszőtt kuszasággá lett. Voltak, akik a zsidó törvényt akarták rákényszeríteni, voltak, akik leginkább azt akarták meghallani belőle, hogy így mindenre szabadok lehetnek, a szeretetre hivatkozva, és akadtak olyan tanítók is, akik saját gondolataikkal igyekeztek megfűszerzni, egyedivé tenni a keresztény tanítást. Tudták előre, hogy a krétai egy lazán kapcsolódó keresztény gyülekezet, ahol lépten nyomon tanítania és az evangélium tisztasága érdekében vitáznia kell majd Titusznak.
Pál apostol jól ismerte a krétai helyzetet, Titusz személyét, és az igehirdetők küzdelmeit is. Éppen ezért számára nem lehet kérdés, hogy mivel kell kezdeni, hogy hogyan kell megszólítania Tituszt és az egész gyülekezetet. Nem remeg meg a keze, vagy idézőjelben a hangja.
*„Pál, Isten szolgája, Jézus Krisztusnak pedig apostola Isten választottaiért, hogy higgyenek, és megismerjék az igazságot az igazi kegyesség szerint az örök élet reménységére”*Határozott és tiszta tanítás. Nekem, ahogy mondtam egy címzésnél is megtorpan a kezem és gondolkodom a helyes formán, a megfelelő szavakon.
De nem csak a kezdet tud gondot jelenteni számunkra. Sokszor hallottam már én is a kérdést, „de mit mondjak ilyen helyzetben Tisztelendő úr?”. Hogyan lehet megszólítani a másikat, akár családtagot, barátot, testvért a gyülekezetben, vagy egy ismeretlen szeretetre szorulót. Mit mondjak neki és hogyan beszélhetek pont én bárkinek?
Van bennünk persze ilyenkor lustaság és félelemből fakadó felelősséghárítás is, de azért az őszinte kérdés is ott motoszkál a szívekben: „*Mit mondhatok?”*.

Van, hogy nem kell mondanod semmit. Első sorban Pál sem azért küldi Tituszt, hogy mint virtuóz igehirdető, vagy nagy tudású, bölcs tanító lehengerelje a krétai keresztényeket és így tegye helyre őket. Akkor Pál levelet is írhatott volna, amiben tisztázza a félreértelmezett kérdéseket és valamikor útba ejti a szigetet egy prédikáció sorozattal. Titusz alapvető feladata az, hogy keresztényként élve, az evangéliumról hűségesen beszélve jelen legyen a gyülekezetben, mint Krisztushoz hű tanítvány, szolga. Úgy, ahogyan Pál is fogalmaz önmagával kapcsolatban: „*Pál, Isten szolgája, Jézus Krisztusnak pedig apostola Isten választottaiért”*. Szolgálóként akar jelen lenni Pál távolról, Titusz pedig ott közöttük. Isten apostola, azaz az Úr küldötteként, az Isten választottaiért. Miért fontos kijelentés ez? Mert elmondja, hogy nem önös érdekről szólnak a szavai és a tettei, hogy nem Pál, vagy Titusz határozza meg, hogy kikért, vagy kik között hirdetik az igét, hanem az Úr. Nem azért vállalja Titusz sem a krétai utat, mert az olyan biztos eredménnyel kecsegtető, vagy vonzó lenne, vagy esetleg mert szívességet akar tenni a nagyra becsült Pál apostolnak. Egészen egyszerűen azért, mert erre kap elhívást. Erre a szolgálatra. Nem eldönti, magában, hogy elmegy Anthiókiába és majd ott a virágzó keresztény gyülekezetbe beleül a tutiba. Nem a saját kényelmét keresi, hanem valóban vállalja az elhívást, a szolgálatot.

Ma ez egy nem éppen népszerű szó: szolgálat. Mindenki önálló egyéniség akar lenni, akinek senki se parancsolgasson, aki had tudja jobban mindenkinél, hogy mit és hogyan kell csinálnia. Persze le tudunk mondani az anyagi fizetségről, sőt sokszor szívesen is húzódunk a háttérbe és végezzük inkább a színfalak mögött a munkát beosztottként, akin így kisebb a felelősség, de azért persze az elismerést bezsebelnénk, a személyiségünk határait pedig hangsúlyosan meghúznánk és kiemelnék. Úr akar lenni mindenki, de lehetőleg számonkérés nélkül, szabadon, illetve szabadosan. Az ember az Istenre néz és megkérdezi nap, mint nap: *Uram, mit tegyek?*, de a válasz csak akkor érdekli igazán, ha abban ő lehet a középpontban, ha úr lehet, még ha csak egy kis szemétdombon is.

Van egy magyar zenekar *Kowalsky meg a Vega* néven, akiknek van egy *Nem minden szarka farka tarka* című számuk. Ennek a számnak pár sorát idézném, ami úgy érzem, hogy nagyon eltalálja ezt a problémánkat: *„Magát senki sem adja könnyen, azt mondja inkább úr a pokolban, Mint szolga a Mennyben.”*

Sokaknak ez a válasza ma is. *Inkább élek a saját szabályaim, a saját akaratom szerint és megpróbálom elfogadni, hogy csak múló pillanat, por és hamu az életem, de én nem leszek szolga, én nem fogadom el, hogy van valaki, aki nekem is Uram lenne. Én akarok az Úr lenni, ha kell akkor inkább a pokolban.*
Titusz feladata nem az, hogy szavakkal győzködje őket, vagy, hogy látványos tettekkel, a hit csodáival bizonyítsa az Isten igazságát. Hiszen erre már kaptak példát. Ott volt Pünkösd. Látták és hallottak ahogyan az apostolok nyelveken szólnak, ahogyan ezrek térnek meg az igehirdetésre, ahogyan gyógyítanak és Isten dicsőségét hirdetik. Látták és hallották, de most mégsem az Úr előtt borulnának már le, hanem tanítók és saját maguk előtt. Éppen ezért Titusz feladata egészen egyszerűen az, hogy megmutassa a sokszor halk, de a hűségtől és a szeretettől hangos szolgálatot, az Isten őszinte dicsőítését, ami valahogy nincs jelen az életükben. Nem önmagáért, nem Pálért, hanem azért, amit az apostol ír levelében: „*hogy higgyenek, és megismerjék az igazságot az igazi kegyesség szerint az örök élet reménységére”.* Tehát másokért, testvérekért, az Isten választottjaiért, akárkik is legyenek azok.

A kérdésre tehát mi a válasz, hogy mit kell tennem nekem, hogyan kell Krisztusra mutatnom, hogyan tudom keresztényként őszintén képviselni az evangéliumot?
Az apostol tulajdonképpen szépen, bár kicsit átgondolást igénylően fogalmazta meg alapigénkben erre a gyakorlatias választ: alázatos hittel és bizalommal ahogyan azt Pál írja: „*,amelyet Isten, aki nem hazudik, örök idők előtt megígért, igéjét pedig kijelentette a maga idejében az evangélium hirdetésével, amelyre megbízást kaptam a mi üdvözítő Istenünk rendeléséből”*. Azt mondja ki tulajdonképpen, hogy Isten nem egyébre hívott el, mint, hogy az evangélium hirdetői és megélői legyünk, amit Ő jelentett ki, amelyhez az üdvösség ígérete kötődik, amit az életünk alapjának tartunk. Ha pedig így van, azaz, hogy az életünk alapjaként tekintünk az evangéliumra, a megváltásra, Krisztusra, akkor, ha egészen őszinték vagyunk magunkhoz, akkor nem lehet kérdés, hogy mikor mit kell tennem, vagy mit kell mondanom: Krisztusban az Úr értem szolgált, szolga lett értem. Ezt sehogy sem fogom megfizetni neki, nem fogom egálba hozni a számlát, értem tette viszonozhatatlanul, szeretetből. Akkor nekem hogyan kell élnem, mit kell mondanom?
Szolgálva, odaadó szeretettel, az Úrra bízva magad, ahogyan Krisztus is tette érted. Ez nem bonyolult recept, csak éppen nehezünkre esik megvalósítani, valóban élni ezt. De Pál erre is válaszol, hogy a szolgaságtól való viszolygásunkat hogyan is tudnánk legyőzni.
Én is azt mondtam, hogy sokszor keresem a szavakat, a megszólítást, az indulást és félek, hogy vajon tényleg célba talál-e az üzenetem. Nem bízom a rendszerben, mert a kétkedés és az emberi rossz tapasztalat óvatosságra és sokszoros túlgondolásra int. Ettől kell szabadulnunk minden tettünkben, hogy ez a kételkedés, a rossz feltételezése, az önmagunk köré húzott határkerítések és bástyák magasra emelkedjenek és már ne lássuk meg az Úr kegyelmét és békességét. Azt, amit Pál bíztató, megerősítő, kerítés romboló szavakként elénk és a gyülekezetek elé helyez sokszor leveleiben: „*Kegyelem nektek és békesség Istentől, a mi Atyánktól és Krisztus Jézustól, a mi Üdvözítőnktől”*. A kegyelem bizonyossága és az Isten békessége valóban meg tud őrizni bennünket a gyávaságtól, a félelmektől, a bizalmatlanságtól. A keresztre tekintve a mi Üdvözítőnk szeretetére tekintünk és ez a szeretet utat ad, szolgálatba tud állítani. Annyi a dolgunk, hogy ne urak akarjunk lenni a porban, vagy a pokolban, ne a lehetséges, vagy akár valószínű rosszra tekintsünk az elénk kerülő helyzetekben, hanem egyedül az Úrra, az Ő kegyelmére és békességére, épp ezért, hadd zárjam most azokkal a szavakkal, amelyekkel kezdtem is: *Kegyelem nektek és békesség Istentől, a mi Atyánktól és az Úr Jézus Krisztustól!* Ámen